32006R2011
L 384/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2011/2006 AL CONSILIULUI
din 19 decembrie 2006
de adaptare a Regulamentului (CE) nr. 1782/2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori, a Regulamentului (CE) nr. 318/2006 privind organizarea comună a piețelor în sectorul zahărului și a Regulamentului (CE) nr. 320/2006 de instituire a unui regim temporar de restructurare a industriei zahărului în Comunitatea Europeană, datorită aderării Bulgariei și a României la Uniunea Europeană
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Tratatul privind aderarea Bulgariei și a României, în special articolul 4 alineatul (3),
având în vedere Actul de aderare a Bulgariei și a României (denumit în continuare „Actul de aderare din 2005”), în special articolul 20 coroborat cu anexa IV și articolul 56,
având în vedere propunerea Comisiei,
având în vedere avizul Parlamentului European,
întrucât:
(1)
Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (1) a modificat, inter alia, dispozițiile privind plafoanele aplicabile ajutorului pentru semințe datorită aderărilor din 2004 și a introdus schemele de sprijin direct pentru agricultorii din sectorul zahărului. Regulamentul (CE) nr. 318/2006 al Consiliului din 20 februarie 2006 privind organizarea comună a piețelor în sectorul zahărului (2) a introdus norme comune privind organizarea comună a piețelor în sectorul zahărului începând cu anul de comercializare 2006/2007. Regulamentul (CE) nr. 320/2006 al Consiliului (3) a instituit un regim temporar de restructurare a industriei zahărului în Comunitate.
(2)
Este necesară adaptarea acestor norme și măsuri generale pentru a permite punerea lor în aplicare în Bulgaria și în România de la data aderării acestor două țări la Uniunea Europeană.
(3)
Pentru a permite Bulgariei și României să beneficieze de măsurile de sprijin din sectorul zahărului, prevăzute de Regulamentul (CE) nr. 1782/2003, este necesar să se adapteze plafoanele naționale ale Bulgariei și României, ținând seama de suma suplimentară a ajutorului. Pentru a oferi Bulgariei și României posibilitatea de a acorda plata directă pentru zahăr sub forma unei plăți directe separate, este necesar să se modifice plafoanele naționale ale sumelor de referință pentru zahăr. În scopul aplicării dispozițiilor privind plata separată pentru zahăr în Bulgaria și în România, este necesar ca perioadele de punere în aplicare să fie ajustate în consecință.
(4)
Pentru a permite Bulgariei și României să integreze ajutorul pentru semințe în schemele de sprijin prevăzute de Regulamentul (CE) nr. 1782/2003, este necesar ca Bulgaria și România să fie adăugate pe lista țărilor vizate de această măsură.
(5)
Actul de aderare din 2005 și prezentul regulament modifică amândouă Regulamentul (CE) nr. 1782/2003; modificările introduse de aceste instrumente trebuie să intre în vigoare la aceeași dată. Din motive de certitudine juridică, este necesar să se precizeze ordinea în care trebuie aplicate aceste modificări.
(6)
În vederea aplicării în Bulgaria și în România a mecanismelor privind regimul de cote de producție pentru zahăr, izoglucoză și sirop de inulină și necesarul tradițional de aprovizionare cu zahăr din sectorul rafinării, prevăzute de Regulamentul (CE) nr. 318/2006, este necesar să se adauge aceste două țări la lista țărilor care beneficiază de aceste măsuri. De asemenea, este necesar să se efectueze alte adaptări ale regulamentului respectiv pentru a lua în considerare situația specială a Bulgariei și a României.
(7)
Pentru a permite operatorilor din Bulgaria și România să participe la regimul de restructurare prevăzut de Regulamentul (CE) nr. 320/2006, este necesară adaptarea acestui regulament.
(8)
Prin urmare, Regulamentele (CE) nr. 1782/2003, (CE) nr. 318/2006 și (CE) nr. 320/2006 ar trebui modificate în consecință,
ADOPTĂ PREZENTUL REGULAMENT:
Articolul 1
Regulamentul (CE) nr. 1782/2003, astfel cum a fost modificat, inclusiv prin Actul de aderare din 2005, se modifică după cum urmează:
1.
La articolul 71c, se inserează următorul paragraf după primul paragraf:
„În cazul Bulgariei și al României, creșterile definite în calendarul prevăzut la articolul 143a se aplică pentru zahăr și cicoare.”
2.
Articolul 143ba se modifică după cum urmează:
(a)
la alineatul (1), textul care figurează după prima teză se înlocuiește cu următorul text:
„Această plată se acordă pentru o perioadă reprezentativă - care poate fi diferită pentru fiecare produs - dintr-unul sau din mai mulți dintre anii de comercializare 2004/2005, 2005/2006 și 2006/2007, care urmează a fi stabilită de statele membre înainte de 30 aprilie 2006 pe baza unor criterii obiective și nediscriminatorii, precum:
-
cantitățile de sfeclă de zahăr, trestie de zahăr și cicoare care fac obiectul contractelor de furnizare încheiate în conformitate cu articolul 19 din Regulamentul (CE) nr. 1260/2001 sau cu articolul 6 din Regulamentul (CE) nr. 318/2006, după caz,
-
cantitățile de zahăr sau de sirop de inulină produse în conformitate cu Regulamentul (CE) nr. 1260/2001 sau cu Regulamentul (CE) nr. 318/2006, după caz,
-
numărul mediu de hectare destinate cultivării de sfeclă de zahăr, trestie de zahăr sau de cicoare, utilizate pentru producerea zahărului sau a siropului de inulină și care fac obiectul contractelor de furnizare încheiate în conformitate cu articolul 19 din Regulamentul (CE) nr. 1260/2001 sau cu articolul 6 din Regulamentul (CE) nr. 318/2006, după caz.
Cu toate acestea, atunci când perioada reprezentativă include anul de comercializare 2006/2007, anul de comercializare menționat se înlocuiește cu anul 2005/2006 pentru agricultorii vizați de o renunțare la cotă în decursul anului de comercializare 2006/2007, în conformitate cu articolul 3 din Regulamentul (CE) nr. 320/2006.
În cazul Bulgariei și al României:
(a)
data de 30 aprilie 2006 menționată la primul paragraf se înlocuiește cu data de 15 februarie 2007;
(b)
plata separată pentru zahăr poate fi acordată pentru anii 2007-2011;
(c)
perioada reprezentativă menționată la primul paragraf, care include unul sau mai mulți dintre anii de comercializare 2004/2005, 2005/2006, 2006/2007 și 2007/2008, poate fi diferită pentru fiecare produs;
(d)
cu toate acestea, în cazul în care perioada reprezentativă include anul de comercializare 2007/2008, anul de comercializare menționat se înlocuiește cu anul 2006/2007 pentru agricultorii vizați de o renunțare la cotă în decursul anului de comercializare 2007/2008, în conformitate cu articolul 3 din Regulamentul (CE) nr. 320/2006.”;
(b)
următorul alineat se adaugă după alineatul (3):
„(3b) Pentru 2007, în ceea ce privește Bulgaria și România, data de 31 martie menționată la alineatul (3) se înlocuiește cu data de 15 februarie 2007.”
3.
Anexele VII, VIIIa și XIa se modifică în conformitate cu anexa I la prezentul regulament.
Articolul 2
Regulamentul (CE) nr. 318/2006 se modifică după cum urmează:
1.
La articolul 7 alineatul (2) se adaugă paragraful următor:
„În sensul prezentului alineat, în cazul Bulgariei și al României, anul de comercializare este anul 2006/2007.”
2.
Articolul 9 alineatul (1) se înlocuiește cu textul următor:
„(1) Pentru anul de comercializare 2006/2007, o cotă de izoglucoză de 100 000 de tone se adaugă la cota totală de izoglucoză stabilită în anexa III. Pentru fiecare dintre anii de comercializare 2007/2008 și 2008/2009, la cota anului precedent se adaugă o cotă suplimentară de izoglucoză de 100 000 de tone. Această creștere nu vizează Bulgaria și România.
Pentru fiecare dintre anii de comercializare 2007/2008 și 2008/2009, la cota anului precedent se adaugă o cotă suplimentară de izoglucoză de 11 045 de tone pentru Bulgaria și 1 966 de tone pentru România.
Statele membre atribuie cotele suplimentare întreprinderilor proporțional cu cotele care le-au fost alocate în conformitate cu articolul 7 alineatul (2).”
3.
Articolul 29 alineatul (1) se înlocuiește cu textul următor:
„(1) Fără a aduce atingere articolului 19 alineatul (1), necesarul tradițional de aprovizionare cu zahăr din sectorul rafinării, exprimat în zahăr alb, se stabilește, pentru Comunitate, la 2 324 735 tone per an de comercializare.
Pe parcursul anilor de comercializare 2006/2007, 2007/2008 și 2008/2009, necesarul de aprovizionare tradițional se repartizează după cum urmează:
-
198 748 tone Bulgariei;
-
296 627 tone Franței;
-
291 633 tone Portugaliei;
-
329 636 tone României;
-
19 585 tone Sloveniei;
-
59 925 tone Finlandei;
-
1 128 581 tone Regatului Unit.”
4.
Anexa III se înlocuiește cu textul din anexa II la prezentul regulament.
Articolul 3
La articolul 3 alineatul (1) din Regulamentul (CE) nr. 320/2006, partea introductivă a primului paragraf se înlocuiește cu textul următor:
„Orice întreprindere producătoare de zahăr, de izoglucoză sau de sirop de inulină căreia i-a fost atribuită o cotă înainte de 1 iulie 2006 sau înainte de 31 ianuarie 2007, în cazul Bulgariei și al României, poate beneficia de un ajutor de restructurare pentru fiecare tonă din cota la care a renunțat, cu condiția ca, în decursul unuia dintre anii de comercializare următori: 2006/2007, 2007/2008, 2008/2009 și 2009/2010, aceasta:”.
Articolul 4
Prezentul regulament intră în vigoare la 1 ianuarie 2007, sub rezerva intrării în vigoare a Tratatului privind aderarea Bulgariei și a României.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 decembrie 2006.